Činnosti a služby v roku 2010

Spoločný podnik ENIAC zaznamenal v roku 2010 veľký pokrok. Počet jeho členov sa nezmenil (1), avšak zapojenie sa v orgánoch spoločného podniku ENIAC sa zintenzívnilo vykonávaním úloh tak, ako sú stanovené v štatúte: — Výbor pre priemysel a výskum menovaný združením AENEAS, ktorý navrhuje výskumný plán bol rozšírený o jeho podpornú skupinu navyše k členom riadiaceho výboru, ktorí sa zriedkavo (ak vôbec) zúčastňovali zasadnutí. Výbor pre priemysel a výskum zatiaľ neschválil svoj rokovací poriadok, zasadnutia naďalej zvoláva a riadi AENEAS. — Rada verejných orgánov schválila ročný pracovný program, vybrala projekty, ktoré sa budú financovať v roku 2010, a pracovala na pravidlách výberu projektov a presnom vymedzení programu CATRENE. Nemecko a Francúzsko neboli spokojné s týmto presným vymedzením a hlasovali proti ročnému pracovnému programu na rok 2010 v januári a Nemecko sa zdržalo hlasovania o ročnom pracovnom programe na rok 2011 v decembri 2010. — Výkonný riaditeľ a sekretariát umožnili spoločnému podniku ENIAC nadobudnúť schopnosť plniť vlastný rozpočet a uskutočniť ročný plán plnenia (RPP na rok 2010). — Správna rada dokončila vypracovanie právneho rámca a bola požiadaná, aby znížila čas, ktorý venuje administratívnym činnostiam, a zamerala sa na politiky. Po tom, čo spoločný podnik ENIAC nadobudol schopnosť plniť vlastný rozpočet a začal vykonávať svoje úlohy autonómne, je skutočne najvyšší čas, aby sa zameralo na politiky. S cieľom dosiahnuť to správna rada dokončila výber a školenie zamestnancov, zaviedla finančné postupy, začala čerpať rozpočtové prostriedky na funkčné činnosti (5. mája 2010), zaviedla rámec vnútornej kontroly, prijala prevádzkové rozpočtové prostriedky (22. septembra 2010), stanovila audítorské postupy, vybrala svoje nové sídlo v budove White Atrium atď. Koncom roka spoločný podnik ENIAC viazal rozpočtové prostriedky na projekty z výzvy na predloženie návrhov 3 (2010), vykonal 21,1 % platieb na prevádzkové výdavky a uzavrel prevádzkový rozpočet s viazanými rozpočtovými prostriedkami vo výške 1,92 mil. EUR v porovnaní s rozpočtom vo výške 2,27 mil. EUR; úspory vo výške 352 tis. EUR budú pripísané Komisii a združeniu AENEAS pomerne k ich príspevkom. Okrem toho spoločný podnik ENIAC zintenzívnil svoje komunikačné činnosti: vydal a rozšíril brožúru a profily projektov pre výzvy na predloženie návrhov 1 a 2, zaktualizoval si internetovú stránku, spoluorganizoval Európske fórum o nanoelektronike (Madrid), aktívne sa zúčastnil podujatí v Rakúsku, Nemecku, Taliansku a Rumunsku a medzinárodných konferencií, napr. ICT2010 (Brusel), DATE2010 (Drážďany) a Sematech Litho Workshop (New York). Hoci priemyselné spoločnosti pokračujú v snahe dosahovať racionálne obchodné ciele a naďalej plnia dobré vnútroštátne politiky v oblasti polovodičov, ak sa pozrieme na celkové výsledky, je zrejmé, že európska pozícia sa v celosvetovej konkurencii zhoršuje. Ak má Európa zostať konkurenčná, musí zvýšiť úroveň svojich programov v oblasti výskumu a vývoja a priemyselných programov, čo snáď navrhne skupina na vysokej úrovni pre kľúčové podporné technológie. Hlavné riziko, ktorému spoločný podnik ENIAC čelí je, že sa dostane na koniec obdobia, na ktorý bol zriadený, bez toho, aby mal vplyv na vývoj európskeho priemyslu v oblasti polovodičov. Pri reálnom pohľade Európa potrebuje jednotný prístup, aby sa jej priemysel v oblasti polovodičov dostal späť na dráhu rastu, vrátane – ale nielen – rámca pre spoločný podnik ENIAC. Európsky plán, ktorého súčasťou je podpora členských štátov, je náročný návrh, ako sa ukázalo pri nedostatočných finančných záväzkoch hlavných členských štátov ENIAC. Spoločný podnik ENIAC však musí prispievať k dosiahnutiu tohto cieľa ďalším zlepšovaní svojej schopnosti mobilizovať prostriedky, ktoré mu poskytol rozpočtový orgán, a dosiahnuť zmenu. Na tento účel spoločný podnik ENIAC musí spolupracovať so všetkými zainteresovanými stranami a sledovať tri línie činností: — práca so združením AENEAS a priemyslom vo veľkom s cieľom vytvoriť „povinné“ návrhy projektov so strategickým vplyvom v súlade s výskumným plánom; — práca s vnútroštátnymi verejnými orgánmi s cieľom zlepšiť synergiu s politikami členských štátov ENIAC a optimalizovať ich finančnú účasť; — zaangažovať ďalšie verejné subjekty, ktoré môžu prispieť do programu na vnútroštátnej úrovni. Ak sú polovodiče skutočne kľúčovou podpornou technológiou v Európe, tieto ciele by sa mali dať dosiahnuť.